นายแบงก์ชายใกล้สูญพันธุ์
แทบไม่น่าเชื่อว่า ขณะนี้อาชีพนายแบงก์เริ่มได้รับความนิยมจากผู้ชายน้อยลงเรื่อยๆ
28 มี.ค. 2556

โดย...เบญจมาศ เลิศไพบูลย์
แทบไม่น่าเชื่อว่า ขณะนี้อาชีพนายแบงก์เริ่มได้รับความนิยมจากผู้ชายน้อยลงเรื่อยๆ 
เรื่องนี้ได้รับการเปิดเผยจาก สุรศักดิ์ ดุษฎีเมธา รองกรรมการผู้จัดการ ธนาคารกสิกรไทย ที่ระบุว่า เปิดเผยว่า ปีนี้เป็นปีที่ธนาคารรับพนักงานมากที่สุดตั้งแต่หลังวิกฤตเศรษฐกิจปี 2540 คือ 4,500 คน โดยในจำนวนนี้เป็นการรับพนักงานใหม่ 1,000 คน ที่เหลือ 3,500 คน รับทดแทนพนักงานที่ลาออก เนื่องจากทรัพยากรบุคคลธุรกิจธนาคารพาณิชย์มีการแข่งขันสูง
นายสุรศักดิ์ เปิดเผยว่า การรับพนักงานส่วนใหญ่ยังเน้นไปที่งานในสาขา ตามแผนการขยายสาขาของธนาคาร รวมทั้งการขยายสาขาบนรถไฟฟ้าที่ให้บริการหลังเวลาทำงาน เพื่อให้สอดคล้องกับพฤติกรรมของลูกค้าที่เปลี่ยนไป โดยปีก่อนธนาคารรับพนักงานกว่า 3,000 คน ขณะนี้ธุรกิจธนาคารพาณิชย์เกิดปัญหาขาดแคลนแรงงานเพศชาย ซึ่งน่าจะคล้ายกับธุรกิจอื่นๆ 
เขาระบุว่า พนักงานส่วนใหญ่ของธนาคารจะเป็นเพศหญิง ถือเป็นโจทย์ใหญ่การทำธุรกิจธนาคารที่ผู้บริหารถึงกับต้องมาหารือกันภายในว่าจะแก้ไขปัญหาการขาดแคลนพนักงานชายในระยะยาวอย่างไร เรื่องขาดพนักงานเพศชายที่ต้องการ
“ธนาคารถึงขั้นมีการวางแผนหากปรับปรุงอาคาร ธนาคารจะสร้างสุขาหญิงให้มากกว่าสุขาชาย เพราะพนักงานหญิงมีจำนวนมากขึ้น” สุรศักดิ์ กล่าว 
ขณะเดียวกัน สิ่งที่ธนาคารได้หารือกันในเรื่องการบริหารจัดการทรัพยากรบุคคล คือ หากพนักงานสาขามีแต่เพศหญิง แล้วมีงานที่ต้องใช้แรง อาจเกิดปัญหา รวมทั้งหากพนักงานมีการลาคลอดพร้อมกัน จะวางแผนอย่างไร ซึ่งปัจจุบันพนักงานหญิงในสาขามีถึง 70-80% สิ่งเหล่านี้เป็นโจทย์ที่ต้องคำนึงถึง 
ด้าน กรพัฒน์ บุญเสริมสมบัติ ผู้จัดการอาวุโส สายทรัพยากรบุคคลสัมพันธ์ กลุ่มลูกค้าบุคคล ธนาคารไทยพาณิชย์ เปิดเผยว่า ปีนี้ธนาคารเปิดรับพนักงาน 2,500 คน เพิ่มจากปีก่อนรับ 2,300 คน ซึ่งหลังจากมีการเปิดรับสมัครพนักงานเป็นระยะเวลาหนึ่ง ปรากฏว่ามีปัญหาหนึ่งคือผู้สมัครเพศชายมีจำนวนน้อยมากอยู่ที่ 510% ของจำนวนผู้สมัครทั้งหมด
กรพัฒน์ เปิดเผยว่า ทัศนคติของเพศชายส่วนใหญ่เมื่อศึกษาจบจะเลือกเข้าทำงานกับบริษัทมากกว่าหันสู่ธุรกิจธนาคาร ซึ่งงานธนาคารต้องใช้ความละเอียดอ่อน เพศชายอาจรู้สึกไม่เหมาะกับงานเหล่านี้ ยกเว้นกลุ่มธุรกิจเอสเอ็มอีที่ยังพอหาพนักงานเพศชายได้
“ตอนนี้ทัศนคติของคนรุ่นใหม่เพศชายจะไม่ได้มองเรื่องการทำงานกับธนาคาร เพราะมองว่าต้องนั่งอยู่กับที่ ทำบัญชี และความละเอียดอ่อนน้อย” กรพัฒน์ กล่าว
กรพัฒน์ เปิดเผยว่า ทางแก้ปัญหาของธนาคารขณะนี้ คือ การเข้าร่วมกับมหาวิทยาลัย เพื่อเปิดรับนักศึกษาฝึกงานระหว่างศึกษา และรับเข้าทำงานหลังจบการศึกษา โดยมุ่งไปที่คณะวิชาเศรษฐศาสตร์การเงินการธนาคาร และบริหารธุรกิจ 
อย่างไรก็ดี ปัญหาเรื่องทัศนคติต่อการเลือกเรียนในคณะที่จบมามีงานทำเฉพาะทางนั้น ถือว่าเป็นปัญหาระดับโครงสร้างของประเทศ เพราะคนรุ่นใหม่มักเลือกเรียนศิลปศาสตร์ และนิเทศศาสตร์ 
นึกไม่ถึงว่า ปัญหาเพศของพนักงาน กลายเป็นเรื่องสำคัญในองค์กรหลายๆ แห่งไปเสียแล้ว